Document ID: 32012R0432

REGOLAMENT TAL-KUMMISSJONI (UE) Nru 432/2012
tas-16 ta’ Mejju 2012
li jistabbilixxi lista ta’ indikazzjonijiet permessi dwar is-saħħa li jsiru fuq l-ikel, barra dawk li jirreferu għat-tnaqqis fir-riskju tal-mard u għall-iżvilupp u s-saħħa tat-tfal
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1924/2006 tal-Parlament Ewropew u tal-Kunsill tal-20 ta’ Diċembru 2006 dwar indikazzjonijiet dwar in-nutrizzjoni u s-saħħa mogħtija fuq l-ikel (1), u b’mod partikolari l-Artikolu 13(3) tiegħu,
Billi:
(1)
Skont l-Artikolu 10(1) tar-Regolament (KE) Nru 1924/2006 l-indikazzjonijiet li jsiru dwar l-ikel huma projbiti sakemm dawn ma jkunux awtorizzati mill-Kummissjoni b’konformità ma’ dak ir-Regolament u inklużi f’lista ta’ indikazzjonijiet permessi.
(2)
L-Artikolu 13(2) tar-Regolament (KE) Nru 1924/2006 jistipula li l-Istati Membri għandhom iressqu listi nazzjonali tal-indikazzjonijiet dwar is-saħħa li jsiru fuq l-ikel, kif inhu msemmi fl-Artikolu 13(1) ta’ dak ir-Regolament tal-Kummissjoni, sa mhux aktar tard mill-31 ta’ Jannar 2008. Il-listi nazzjonali tal-indikazzjonijiet għandhom ikunu akkumpanjati mill-kundizzjonijiet li japplikaw għalihom u minn referenzi għall-ġustifikazzjoni xjentifika rilevanti.
(3)
L-Artikolu 13(3) tar-Regolament (KE) Nru 1924/2006 jistipula li, wara li tkun ikkonsultat mal-Awtorità Ewropea dwar is-Sigurtà fl-Ikel (minn issa ’l quddiem imsejħa “l-Awtorità”), il-Kummissjoni għandha tadotta sa mhux aktar tard mill-31 ta’ Jannar 2010, lista ta’ indikazzjonijiet permessi dwar is-saħħa li jsiru fuq l-ikel kif inhu msemmi fl-Artikolu 13(1) ta’ dak ir-Regolament, u l-kundizzjonijiet kollha meħtieġa għall-użu ta’ dawn l-indikazzjonijiet.
(4)
Fil-31 ta’ Jannar 2008, il-Kummissjoni rċeviet listi b’aktar minn 44 000 indikazzjoni dwar is-saħħa mill-Istati Membri. Eżaminazzjoni tal-listi nazzjonali wriet li minħabba ħafna duplikazzjonijiet u wara diskussjonijiet mal-Istati Membri, kien meħtieġ li jinġabru l-listi nazzjonali f’lista konsolidata tal-indikazzjonijiet li għalihom l-Awtorità għandha tagħti parir xjentifiku, minn issa ’l quddiem imsejħa “lista konsolidata” (2).
(5)
Fl-24 ta’ Lulju 2008, il-Kummissjoni ressqet b’mod formali lill-Awtorità talba għal opinjoni xjentifika skont l-Artikolu 13(3) tar-Regolament (KE) Nru 1924/2006, flimkien mat-termini ta’ referenza u l-ewwel parti tal-lista konsolidata. Partijiet sussegwenti tal-lista konsolidata ġew trażmessi f’Novembru u Diċembru 2008. Il-lista konsolidata ġiet iffinalizzata mill-Kummissjoni permezz ta’ addendum li tressaq quddiem l-Awtorità fit-12 ta’ Marzu 2010. Sussegwentement, xi Stati Membri rtiraw xi indikazzjonijiet mil-lista konsolidata qabel evalwathom l-Awtorità. L-evalwazzjoni xjentifika tal-Awtorità ġiet konkluża fil-pubblikazzjoni tal-opinjonijiet tagħha bejn Ottubru 2009 u Lulju 2011 (3).
(6)
Fl-evalwazzjoni tagħha l-Awtorità sabet li xi sottomissjonijiet koprew effetti indikati differenti jew irreferew għall-istess effett indikat. Għalhekk, indikazzjoni dwar is-saħħa li hi kkonsidrata f’dan ir-Regolament tista’ tirrappreżenta entrata waħda jew iżjed mil-lista konsolidata.
(7)
Għal numru ta’ indikazzjonijiet dwar is-saħħa l-Awtorità kkonkludiet li, abbażi tad-dejta mogħtija, ġiet stabbilita relazzjoni ta’ kawża u effett bejn kategorija tal-ikel, tip ta’ ikel jew wieħed mill-kostitwenti tal-ikel, u l-effett indikat. Stqarrijiet dwar is-saħħa li jikkorrispondu għal dawk il-konklużjonijiet u li huma konformi mar-rekwiżiti tar-Regolament (KE) Nru 1924/2006 għandhom ikunu awtorizzati skont l-Artikolu 13(3) tar-Regolament (KE) Nru 1924/2006, u inklużi f’lista ta’ indikazzjonijiet permessi.
(8)
L-Artikolu 13(3) tar-Regolament (KE) Nru 1924/2006 jistipula li l-indikazzjonijiet permessi dwar is-saħħa jridu jkunu akkumpanjati mill-kundizzjonijiet kollha meħtieġa (inklużi r-restrizzjonijiet) għall-użu tagħhom. Għaldaqstant, il-lista ta’ indikazzjonijiet permessi għandha tinkludi l-kliem tal-indikazzjoni u l-kundizzjonijiet speċifiċi tal-użu tal-indikazzjonijiet, u fejn applikabbli, il-kundizzjonijiet jew ir-restrizzjonijiet tal-użu u/jew dikjarazzjoni jew twissija addizzjonali, skont ir-regoli stabbiliti fir-Regolament (KE) Nru 1924/2006 u f’konformità mal-opinjonijiet tal-Awtorità.
(9)
Wieħed mill-għanijiet tar-Regolament (KE) Nru 1924/2006 hu li dan jiżgura li l-indikazzjonijiet dwar is-saħħa huma verità, ċari, affidabbli u utli għall-konsumatur. F’dan ir-rigward, għandhom jiġu kkunsidrati l-kliem u l-preżentazzjoni tat-tali indikazzjonijiet. Meta l-kliem tal-indikazzjonijiet ikollu l-istess tifsira għall-konsumaturi bħal dik ta’ indikazzjoni permessa dwar is-saħħa, għax juri l-istess relazzjoni li teżisti bejn kategorija tal-ikel, tip ta’ ikel jew wieħed mill-kostitwenti tiegħu u s-saħħa, l-indikazzjonijiet għandhom ikunu suġġetti għall-istess kundizzjonijiet tal-użu stabbiliti għall-indikazzjonijiet permessi dwar is-saħħa.
(10)
Il-Kummissjoni identifikat numru ta’ indikazzjonijiet permessi għall-evalwazzjoni, li jirreferu għal effetti tal-pjanti jew sustanzi tal-ħxejjex, iżjed magħrufa bħala sustanzi “botaniċi”, li għalihom l-Awtorità għadha trid tlesti evalwazzjoni xjentifika. Barra minn hekk, hemm numru ta’ indikazzjonijiet dwar is-saħħa li għalihom hemm bżonn iżjed evalwazzjoni qabel il-Kummissjoni tkun tista’ tikkonsidra li tinkludihom jew mod ieħor fil-lista ta’ indikazzjonijiet permessi, jew li ġew evalwati iżda minħabba fatturi oħra leġittimi għalissa l-Kummissjoni ma tistax tlesti l-konsiderazzjoni.
(11)
L-indikazzjonijiet li għadha ma tlestietx l-evalwazzjoni tagħhom mill-Awtorità jew il-konsiderazzjoni tagħhom mill-Kummissjoni, se jiġu ppubblikati fuq is-sit elettroniku tal-Kummissjoni (4) u jistgħu jibqgħu jintużaw skont l-Artikoli 28(5) u (6) tar-Regolament (KE) Nru 1924/2006.
(12)
Skont l-Artikoli 6(1) u 13(1) tar-Regolament (KE) Nru 1924/2006, l-indikazzjonijiet dwar is-saħħa għandhom ikunu bbażati fuq evidenza xjentifika ġeneralment aċċettata. Għaldaqstant, indikazzjonijiet dwar is-saħħa li ma rċivewx valutazzjoni favorevoli fis-sostanzjament xjentifiku tagħhom mill-Awtorità, peress li ma kienx konkluż li ġiet stabbilita relazzjoni ta’ kawża u effett bejn kategorija tal-ikel, tip ta’ ikel jew wieħed mill-kostitwenti tal-ikel u l-effett indikat, m’għandhomx jiġu awtorizzati. Awtorizzazzjoni tista’ tkun ukoll irrifjutata b’mod leġittimu jekk l-indikazzjonijiet dwar is-saħħa mhumiex konformi ma’ rekwiżiti oħra ġenerali u speċifiċi tar-Regolament (KE) Nru 1924/2006, anke fil-każ ta’ valutazzjoni xjentifika favorevoli mill-awtorità. M’għandhomx isiru indikazzjonijiet dwar is-saħħa li huma inkonsistenti mal-prinċipji ġeneralment aċċettati tan-nutrizzjoni u s-saħħa. L-Awtorità kkonkludiet li għal indikazzjoni minnhom (5) dwar l-effett tax-xaħmijiet fuq l-assorbiment normali ta’ vitamini solubbli fix-xaħam u għal indikazzjoni oħra (6) dwar l-effett tas-sodju fuq iż-żamma ta’ funzjoni normali tal-muskoli, ġiet stabbilita relazzjoni ta’ kawża u effett. Madanakollu, l-użu ta’ dawn l-indikazzjonijiet dwar is-saħħa jwassal messaġġ konfliġġenti u konfuż lill-konsumaturi, għax jinkoraġġixxi konsum ta’ nutrijenti li dwarhom, abbażi ta’ parir xjentifiku ġeneralment aċċettat, awtoritajiet Ewropej, nazzjonali u internazzjonali jinformaw lill-konsumatur li l-użu tagħhom għandu jonqos. Għalhekk, dawn iż-żewġ indikazzjonijiet mhumiex konformi mal-punt (a) tat-tieni paragrafu tal-Artikolu 3 tar-Regolament (KE) Nru 1924/2006 li jipprevedi li l-użu tal-indikazzjonijiet m’għandux ikun ambigwu jew qarrieqi. Apparti dan, anke jekk l-indikazzjonijiet dwar is-saħħa kkonċernati kellhom jiġu awtorizzati biss taħt kundizzjonijiet speċifiċi tal-użu u/jew akkumpanjati minn dikjarazzjonijiet jew twissijiet addizzjonali, dan ma jkunux biżżejjed biex jevitaw il-konfużjoni tal-konsumatur, u għalhekk m’għandhomx jiġu awtorizzati.
(13)
Dan ir-Regolament għandu japplika sa sitt xhur wara d-dħul fis-seħħ sabiex jippermetti lill-operaturi tan-negozji tal-ikel jadattaw għar-rekwiżiti tiegħu, inkluża l-projbizzjoni skont l-Artikolu 10(1) tar-Regolament (KE) Nru 1924/2006 ta’ dawk l-indikazzjonijiet dwar is-saħħa li tkun saret l-evalwazzjoni tagħhom mill-Awtorità u l-konsiderazzjoni tagħhom mill-Kummissjoni.
(14)
L-Artikolu 20(1) tar-Regolament (KE) Nru 1924/2006 jistipula li l-Kummissjoni għandha tistabbilixxi u żżomm Reġistru tal-Unjoni għall-indikazzjonijiet dwar in-nutrizzjoni u s-saħħa li jsiru fuq l-ikel, minn issa ’l quddiem imsejjaħ “ir-Reġistru”. Ir-Reġistru se jkun fih l-indikazzjonijiet awtorizzati kollha u, inter alia, il-kundizzjonijiet tal-użu li japplikaw għalihom. Ir-Reġistru se jinkludi wkoll lista ta’ indikazzjonijiet irrifjutati dwar is-saħħa u r-raġunijiet għar-rifjut tagħhom.
(15)
Stqarrijiet dwar is-saħħa li kienu rtirati mill-Istati Membri ma jkunux inklużi fil-lista ta’ indikazzjonijiet irrifjutati fir-Reġistru tal-Unjoni. Ir-Reġistru jkun aġġornat minn żmien għall-ieħor u, skont il-każ, wara progress ta’ indikazzjonijiet dwar is-saħħa li għadha ma tlestietx l-evalwazzjoni tagħhom mill-Awtorità u/jew il-konsiderazzjoni tagħhom mill-Kummissjoni.
(16)
Meta stabbiliet il-miżuri stipulati f’dan ir-Regolament, il-Kummissjoni qieset il-kummenti u l-pożizzjonijiet li rċeviet mingħand il-membri tal-pubbliku u l-partijiet interessati.
(17)
Is-sustanzi miżjuda fil-prodotti tal-ikel jew l-użu ta’ sustanzi fil-prodotti tal-ikel huma regolati minn leġiżlazzjoni speċifika nazzjonali u tal-Unjoni, kif l-istess hija l-klassifikazzjoni tal-prodotti bħala prodotti tal-ikel jew prodotti mediċinali. Kull deċiżjoni li tirrigwarda indikazzjoni dwar is-saħħa skont ir-Regolament (KE) Nru 1924/2006 bħal pereżempju l-inklużjoni fil-lista ta’ indikazzjonijiet permessi msemmija fl-Artikolu 13(3) tiegħu ma tikkostitwixxix awtorizzazzjoni ta’ tqegħid fis-suq tas-sustanza li dwarha ssir l-indikazzjoni, deċiżjoni dwar jekk is-sustanza tistax tintuża fil-prodotti tal-ikel, jew klassifikazzjoni ta’ ċertu prodott bħala prodott tal-ikel.
(18)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali, u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
Stqarrijiet permessi dwar is-saħħa
1. Il-lista ta’ indikazzjonijiet dwar is-saħħa li jistgħu jsiru fuq l-ikel, kif inhu msemmi fl-Artikolu 13(3) tar-Regolament (KE) Nru 1924/2006, hi stipulata fl-Anness għal dan ir-Regolament.
2. L-indikazzjonijiet dwar is-saħħa msemmijin fil-paragrafu 1 jistgħu jsiru fuq ikel f’konformità mal-kundizzjonijiet stipulati fl-Anness.
Artikolu 2
Dħul fis-seħħ u applikazzjoni
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Komunità Ewropea.
Dan għandu japplika mill-14 ta’ Diċembru 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Mejju 2012.

Labels: 0
3
17